APPLE-PCN แตะเบรกถอนไฟล์ลิ่ง เร่งแก้งบฯ ก่อนยื่นใหม่อีกครั้ง
“แอพเพิล เวลธ์ โฮลดิ้งส์” หรือ APPLE ผู้ประกอบธุรกิจถือหุ้นในกิจการอื่นเป็นหลัก-“พีซีเอ็น คอร์ป” หรือ PCN ผู้ประกอบธุรกิจด้านวิศวกรรมก่อสร้างระบบสาธารณูปโภค ถอนไฟล์ลิ่งชั่วคราว เตรียมปรับปรุงงบการเงิน-ข้อมูลก่อนยื่นใหม่อีกครั้ง
9 ม.ค. 2561

นายเสกสรรค์ ธโนปจัย ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด (มหาชน) หรือ APM ในฐานะที่ปรึกษาทางการเงินของ บริษัท แอพเพิล เวลธ์ โฮลดิ้งส์ จำกัด (มหาชน) หรือ APPLE และบริษัท พีซีเอ็น คอร์ป จำกัด (มหาชน) หรือ PCN เปิดเผยว่า บริษัททั้งสองได้ถอนแบบแสดงรายการข้อมูล (ไฟลิ่ง) ออกจากการพิจารณาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เป็นการชั่วคราว เพื่อปรับปรุงรายละเอียด และรอให้ผลประกอบการอยู่ในเกณฑ์ที่ดี ก่อนจะยื่นกลับเข้าไปอีกครั้ง
สำหรับกรณีของ APPLE นั้นผลประกอบการ 3 ไตรมาสแรกของปี 60 ไม่เป็นไปตามเป้าหมาย เพราะในปีที่ผ่านมามีผู้ประกอบการรายใหม่เข้ามาในอุตสาหกรรมค้าหลักทรัพย์หลายราย ส่งผลให้การแข่งขันค่อนข้างสูง โดยหลังจากนี้จะต้องฟื้นผลประกอบการออกมาเป็นบวกก่อนที่จะกลับมาพิจารณาจังหวะเวลาในการยื่นแบบไฟลิ่งอีกครั้ง ส่วนการถอนข้อมูลไฟลิ่งของ PCN เนื่องจากจะต้องทำการปรับปรุงและแก้ไขงบการเงินย้อนหลัง 3 ปี โดยหลังจากที่ปรับปรุงเรียบร้อยแล้วจะมีการยื่นไฟลิ่งอีกครั้ง
อนึ่ง APPLE มีแผนเสนอขายหุ้นสามัญเพิ่มทุนแก่ประชาชนเป็นครั้งแรก (IPO) จำนวน 740 ล้านหุ้น และจะเข้าจดทะเบียนในตลาดหลักทรัพย์ เอ็ม เอ ไอ (mai) โดยบริษัทประกอบธุรกิจถือหุ้นในกิจการอื่นเป็นหลัก (Holding Company) ซึ่งอาจเป็นการลงทุนในกิจการในประเทศหรือต่างประเทศ
ด้าน PCN จะเสนอขายหุ้น IPO จำนวน 380 ล้านหุ้น และจะเข้าจดทะเบียนในตลาดหลักทรัพย์ (SET) บริษัทฯประกอบธุรกิจด้านวิศวกรรมก่อสร้างระบบสาธารณูปโภค ประเภทงานทาง งานอาคาร และงานชลประทาน และธุรกิจโรงงานผลิต จำหน่ายยางแอสฟัลต์ติกคอนกรีต ช่วงที่ผ่านมาได้รับงานจากทั้งภาครัฐและเอกชนในเขตพื้นที่ภาคเหนือให้เป็นผู้ดำเนินการก่อสร้างโครงการขนาดใหญ่หลากหลายรูปแบบ อาทิ งานทาง งานอาคาร งานชลประทาน ฯลฯ